Masqat shahrida Ummon savdo-sanoat palatasi bilan hamkorlik istiqbollari muhokama qilindi. Foto: Dunyo O‘zbekistonning Masqatdagi elchixonasi tomonidan Ummon Savdo-sanoat palatasi ijrochi direktori Al-Fazal al-Hinaiy bilan uchrashuv uyushtirildi, deb xabar bermoqda “Dunyo”. Al-Fazal al-Hinaiy mamlakat keng iqtisodiy imkoniyatlarini inobatga olgan holda Ummon ishbilarmon doiralari vakillari e’tiborini O‘zbekistonga qaratish borasida ko‘mak ko‘rsatishga tayyor ekanini ma’lum qildi. Al-Hinaiy O‘zbekiston tovar-xomashyo birjasi bilan hamkorlik o‘rnatish va mamlakat savdo maydonchasini ochish nafaqat Ummon bilan, balki qo‘shni Fors ko‘rfazi va G‘arbiy Afrika davlatlari bilan ham savdo-sotiq munosabatlarini kengaytirishga xizmat qilishini ta’kidladi. Hamkorlik dastlabki qadami sifatida ikki mamlakat mutaxassislari ishtirokida onlayn muloqot o‘tkazish hamda Ummonda O‘zbekiston mahsulotlari ko‘rgazmasini tashkil etish muhimligi qayd etildi.